በሐሰተኛ ሰነድ መሬት ሊወስዱ የነበሩ ስምንት ተጠርጣሪዎች በቁጥጥር ሥር መዋላቸውን ፖሊስ አስታወቀ
የኃላፊዎችን ስም የያዘ ቲተር፣ ማኅተምና የተለያዩ ሐሰተኛ ሰነዶችን በማዘጋጀት በሕገወጥ መንገድ የመሬት ባንክና ማስተላለፍ ጽሕፈት ቤት ሥራን ሲያከናውኑ የነበሩ ስምንት ግለሰቦች በቁጥጥር ሥር መዋላቸውን ፖሊስ አስታወቀ፡፡የአዲስ አበባ ፖሊስ ኮሚሽን ለመገናኛ ብዙኃን እንዳስታወቀው ግለሰቦቹ የወንጀል ድርጊቱን ለመፈጸም እንዲያመቻቸው በቦሌ ክፍለ ከተማ ወረዳ አራት፣ ሃያ ሁለት አካባቢ በሚገኝ አንድ ሕንፃ ላይ መከራየታቸውን፣ በኮሚሽኑ የሙስና ወንጀሎች ምርመራ ማስተባበሪያ ኃላፊ ምክትል ኢንስፔክተሩ ግሩም ታረቀኝ ተናግረዋል፡፡በቁጥጥር ሥር ከዋሉት ውስጥ አንደኛው ተጠርጣሪ በቂርቆስ ክፍለ ከተማ ወረዳ ሁለት ውስጥ፣ 1,816 ሜትር ካሬ ስፋት ያለውን ቦታ ከመንግሥት በሊዝ ለመውሰድ ከዓመታት በፊት እንቅስቃሴ ጀምሮ እንደነበር ኃላፊው አስረድተዋል፡፡ ነገር ግን መሬቱን ለማግኘት የሚጠበቅበትን ሕጋዊ አሠራር መፈጸም ባለመቻሉ፣ መሬቱን ማግኘት እንዳልቻለም አክለዋል፡፡ ግለሰቡ ከዓመታት ቆይታ በኋላ መሬቱን በሕገወጥ መንገድ በእጁ ለማስገባት ከደላሎች ጋር መምከሩንም ኃላፊው ጠቁመዋል፡፡ሕገወጥ ተግባሩንም ለመፈጸም ከላይ እንደተገለጸው በቦሌ ክፍለ ከተማ ቢሮ በመከራየት፣ ሐሰተኛ ሰነዶችን በማዘጋጀት መሬቱን በሕገወጥ መንገድ በሊዝ ለመውሰድ ሲንቀሳቀስ የነበረው ግለሰብ፣ የሊዝ ቅድመ ክፍያ ከፍሎ ውል መዋዋል እንደሚችል የሚገልጽ የጽሕፈት ቤቱ ኃላፊ ስምና ፊርማ ያረፈበት ደብዳቤ ይዞ መገኘቱን ኃላፊው ገልጸዋል፡፡ግለሰቡ ክብ ማኅተም የሚደረገው ዋናው መሥሪያ ቤት እንደሆነ ተነግሮት አዲስ አበባ ከተማ መሬት ልማት ማኔጅመንት ዋናው ቢሮ መሄዱንም አክለዋል፡፡ ተጠርጣሪው የያዘው ሰነድ ላይ ያረፈውን ቲተርና ፊርማ የተመለከቱት የመዝገብ ቤት ሠራተኞች ተጠራጥረው ለሚመለከተው አካል በማሳወቅ፣ በቁጥጥር ሥር እንዲውል በማድረጋቸው ሌሎችም ግብረ አበሮቹ በቁጥጥር ሥር ውለው ምርመራ እየተደረገባቸው መሆኑን ኢንስፔክተር ግሩም አስረድተዋል፡፡ሕገወጥ ተግባር ሲፈጽሙ የነበሩትን ጨምሮ ስምንት ግለሰቦች በቁጥጥር ሥር ውለው ምርመራ እየተደረገባቸው መሆኑን፣ በጉዳዩ ላይ በተቋሙ አካባቢ ያሉ የመንግሥት ሠራተኞች እጅ እንዳለበትና እንደሌለበት ለማወቅ ምርመራው ተጠናክሮ እንደሚቀጥል ኃላፊው አስታውቀዋል፡፡   